আরব বসন্তের মাধ্যমে স্বৈরাচারী শাসক হোসনি মোবারকের পতনের পর এই প্রথম গণতান্ত্রিক ভাবে নির্বাচিত নতুন সরকার পেল মিসরের জনগণ। আরব বসন্তের মাধ্যমে মধ্যপ্রাচ্য ও আফ্রিকার দেশগুলোতে গণতন্ত্রের দাবীতে যে আন্দোলন হয় সেই আন্দোলনে ক্ষমতা ছাড়তে বাধ্য হন মিসরের লৌহ মানব হিসেবে খ্যাত হোসনি মোবারক। হোসনি মোবারকের পতনের পর অন্তবর্তীকালীন কর্তৃপক্ষ হিসেবে দায়িত্ব গ্রহণ করেন সামরিক সুপ্রিম কাউন্সিল। সামরিক সুপ্রিম কাউন্সিলের অধীনে এ বছরের ২৪ ও ২৫ মে মিসরে প্রথম দফায় প্রেসিডেন্ট নির্বাচন অনুষ্ঠিত হয়। সেই নির্বাচনে মুসলিম ব্রাদারহুডের প্রার্থী মোহাম্মদ মুরসি ২৪ দশমিক ৭৮ শতাংশ ভোট পেয়ে প্রথম ও ২৩ দশমিক ৬৬ শতাংশ ভোট পেয়ে হোসনি মোবারক আমলের সর্বশেষ প্রধানমন্ত্রী আহমেদ শফিক দ্বিতীয় হন। তবে দুজন প্রার্থীর কেউই ৫০ শতাংশ ভোট না পাওয়ায় দ্বিতীয় দফায় নির্বাচন অনুষ্ঠিত হয় ১৬ ও ১৭ জুন। এই নির্বাচনে মুসলিম ব্রাদারহুডের রাজনৈতিক শাখা ফ্রিডম এন্ড জাস্টিস পার্টির নেতা মোহাম্মদ মুরসি নিজের বিজয় দাবি করেন আবার অপর প্রতিদ্বন্দ্বী নেতা আহমেদ শফিকও বিজয় দাবি করেন। এই পরিস্থিতিতে নির্বাচনে ভোট কারচুপি ও কিছু কিছু ভোট কেন্দ্রে অনিয়মের অভিযোগের প্রেক্ষিতে নির্ধারিত সময়ে ফলাফল প্রকাশে অপারগতা প্রকাশ করেন নির্বাচন কমিশন। ফলে মিসরের জনগণ সামরিক কাউন্সিলের ক্ষমতা কুক্ষিগত করার অভিপ্রায় টের পেয়ে আবার তাহরির স্কয়ারে সমাবেত হতে থাকে। এমনি এক পরিস্থিতিতে সর্বোচ্চ সেনা পরিষদ মুসলিম ব্রাদারহুডের নেতাদের সাথে বৈঠক করেন। এর পরই মোহাম্মদ মুরসিকে প্রেসিডেন্ট হিসেবে ঘোষণা করা হয় । এভাবে দীর্ঘ ৮৪ বছর পর মুসলিম ব্রাদারহুড মিসরীয় জনগণের আনুষ্ঠানিক স্বীকৃতি পায় এবং মিশরের জনগণ পায় গণতন্ত্রের স্বাদ।